Ang pagsugod sa rebolusyon sa Pransiya sa ting-init sa 1789 may dakong epekto sa kolonya. Samtang ang Pranses nga mga kolonyal nagdebate kon sa unsang paagi ang bag-ong rebolusyonaryong mga balaod ipatuman sa Saint-Domingue, ang bug-os nga gubat sibil miulbo sa 1790 sa dihang ang mga tawong walay-kulor nag-angkon nga sila usab mga lungsoranon sa Pransiya ubos sa mga termino sa Deklarasyon sa mga Katungod sa Tawo ug sa lungsoranon. Napulo ka adlaw sa wala pa ang pagkapukan
sa Bastille, sa Hulyo 1789, ang French National Assembly mibotar sa pagbutang ug unom ka delegado gikan sa Saint-Domingue. Sa Paris, usa ka grupo sa adunahang mga mulato, nga gipangulohan ni Julien Raimond ug Vincent Ogé, wala molampos sa paghangyo sa puting mga delegado sa mga mag-uuma sa pagsuporta sa mga hangyo sa mga mulato alang sa bug-os nga sibilyanhon ug politikanhong mga katungod. Pinaagi sa mga paningkamot sa usa ka grupo nga gitawag ug " Société d'Amis des Noirs", diin si Raimond ug Ogé maoy iladong mga lider, sa Marso 1790 ang Nasodnong Asembliya mihatag ug bug-os nga sibilyanhong mga katungod sa "gens de couleur".